**מוטיבים מרכזיים בעבודתו של יצחק ניר**

מאת **דן ליבני**

אמן, צייר, מורה ומחנך

זוכה בפרס אגודת הציירים על מפעל חיים באמנות

**השאיפה לשלמות**

אחת הנקודות הבולטות בעבודתו של ניר, היא ההתעסקות הכפייתית כמעט ב"טכניקה" ובחמרים. בשאיפה להגיע ל"איזון המושלם" בין צבעים לקומפוזיציות כדי ליצור "שווי משקל". שווי משקל שממנו נשקף חוסר שקט וכמיהה אל הנסתר, אל ה"מעל ומעבר".

**פרספקטיבה**

ניר מעדיף פרספקטיבה ריאליסטית גם בעבודות הנוטות לעבר הסוריאליזם. היא בולטת ברבים מציוריו הנמשכים מאופק לאופק, ומושפעת מנקודת התבוננותו בנוף, מגובה של שלושים וחמישה אלף רגל...

**נופים**

חיבתו של ניר לציור מהיר בשטח, ללא רישום ובתנופות מכחול עזות יחד עם עבודת "שפכטל" אימפרסיוניסטית, בולטת בעבודותיו, הן כילד בקיבוץ והן בציוריו האחרונים. ***"בציור נוף"*** אומר ניר***, "אחד הסודות להצלחה*** ***הוא המתח שבין הקרוב אל הרחוק, בין הכהה* *לבהיר, בין החם לקר, בין המפורט למעורפל הנמוג אל האופק"***.

**דיוקן**

על פי ניר "המפתח" לציור מוצלח של דיוקן, הוא העיניים: ***"ציירים רבים אינם משקיעים את ההתבוננות הדרושה כדי להבין את הטיפולוגיה, האנטומיה ותכונת ההחזר של העין, ומקווים ש"הנקודה הלבנה" ליד האישון תעשה את העבודה... אותה נקודה לבנה הינה השתקפות העולם בזעיר אנפין על כדור העין המבריק. יש להוסיפה רק אם האור בציור מבקש זאת".***

 **"ציור מספר סיפור"**

מדי פעם ניר "מספר סיפור" לעצמו ולנו. בעבודות אלו מעומתים החיים עם כיליונם, הגדילה עם הקמילה, האהבה אל מול הפחד, החזק והכבד- מול האוורירי והמתפוגג... ***"החיים - "כצל העובר" במסע האור והעננים".***

**יצחק ניר, שמעולם לא "החליט להיות צייר", מציג מגוון מרשים של עבודות רגישות ומרגשות העשויות ביד אמן. וככל שעובר הזמן, הולכים ציוריו ומקבלים מימד פילוסופי אוניברסאלי, הנושא אותנו אל מעל ומעבר לאופק.** ירושלים, 22 ביוני 2012